Majandus- ja Kommunikatsiooniministeerium Teie 22.04.2025

info@mkm.ee Meie 06.05.2025 nr 4/79

stella.vogt@mkm.ee

**Arvamuse esitamine alaealiste töötamise**

**tingimuste leevendamise ettepanekute kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest rääkida kaasa alaealiste töötamise tingimuste leevendamise kohta. Oleme plaanitavate muudatusettepanekutega tutvunud ning esitame järgnevalt Kaubanduskoja seisukohad plaanitavate muudatuste kohta.

1. **Üldine alaealiste töötamise tingimuste leevendamine**

Kaubanduskoda toetab eesmärki lihtsustada alaealiste töötamist puudutavat regulatsiooni, et nõuded oleksid leebemad ning motiveeriksid tööandjaid noori tööle võtma. Viisime Kaubanduskoja liikmete seas läbi küsitluse, mille tulemused näitasid, et ettevõtjad toetavad alaealiste töötamise tingimuste leebemaks muutmist. Oleme seisukohal, et alaealiste töötamisega seotud piiranguid peaks olema vähem. Leiame, et miinimummnõuded peab seadus alaealiste töötamisele seadma, kuid lõppastmes saab iga ettevõte ise otsustada, kas soovib seaduses kehtestatud nõuetest ettevõttesiseselt kehtestada rangemaid nõudeid. Muuhulgas jääb alaealiste töötamise puhul kehtima lapsevanema nõusoleku reegel, mis tagab, et iga vanem saab vastavalt ettevõttele veenduda, kas alaealine sobib seal töötama ning on oma tööülesannete jaoks valmis.

**Kaubanduskoda toetab eesmärki lihtsustada alaealiste töötamist puudutavat regulatsiooni ning leiame, et seadus peaks sätestama üksnes miinimumnõuded alaealise töötamise kohta.**

1. **Koolivaheajal lubatud töötamise aja pikendamine**

Praegu võib alaealine koolivaheajal töötada pool vaheaja kestusest töölepingu seaduse § 8 lg 2 kohaselt. Majandus- ja Kommunikatsiooniministeerium on pakkunud võimaluse kehtestada suvevaheaja kohta erisus, mis lubab alaealisel töötada üle poole suvevaheaja kestusest, kuid nii, et vähemalt neli nädalat suvevaheajast jääb alaealisele ka puhkamiseks (st senise 1,5 kuu asemel saab tööd teha 2 kuud). Lisaks on arutlusel, kas laps võiks soovi korral muudel koolivaheaegadel, näiteks nädalapikkustel vaheaegadel, töötada kauem kui pool vaheajast.

**Kaubanduskoda toetab plaanitavat muudatust, kuna see suurendab paindlikust ning lubab noortel, kes soovivad rohkem vaheajal tööd teha, seda ka teha.**

1. **Pereettevõttes töötamise võimaldamine alates 7. eluaastast**

Hetkel võivad 7–12-aastased töölepingu seaduse § 7 lg 4 kohaselt teha kerget tööd üksnes kultuuri-, kunsti-, spordi- või reklaamitegevuse alal. Majandus- ja Kommunikatsiooniministeerium on ideena välja pakkunud, et võimaldada võiks alaealist võtta töölepinguga lühiajaliselt tööle pereettevõttes ka muudes valdkondades.

**Kaubanduskoda toetab plaanitavat muudatust. Kuna pereettevõttes kaasa tegemine on üldjuhul pere abistamine ning tavaliselt nii noore lapsega (eriti pereettevõtte) puhul töölepingut ei sõlmita, tulenevalt töölepinguga kaasnevatest nõuetest, siis leiame, et plaanitav muudatus suuri muutusi ei too, kuid toetame, et selline võimalus seaduses oleks.**

1. **Loamenetluse mehhanismi muutmine**

7–12-aastaste laste töölevõtmine eeldab Tööinspektsiooni eelnevat nõusolekut (töölepingu seadus § 8 lg 6 ja 8). Ministeerium kaalub, kuidas oleks sellistes olukordades võimalik Tööinspektsiooni nõusolekut anda kiiremini.

**Kaubanduskoda on seisukohal, et Tööinspektsiooni nõusoleku andmise protsess tuleb muuta kiiremaks ja efektiivsemaks. Hetkel on tegemist aeganõudva protsessiga ning toetame selle lihtsamaks muutmist.**

1. **Põhipuhkuse kestuse vähendamine**

Töölepingu seaduse § 56 kehtestab alaealistele töötajatele pikendatud iga-aastase põhipuhkuse (35 kalendripäeva). Kaalumisel on variant lühendada alaealiste töötajate iga-aastast põhipuhkust 7 kalendripäeva võrra (kokku 28 kalendripäeva).

**Kaubanduskoda toetab plaanitavat muudatust.**

1. **Raha käitlemise vanusepiiri ülevaatamine**

Tööinspektsiooni rakenduspraktika kohaselt ei tohi alla 15-aastased üldjuhul raha käitlemisega seotud töid teha, kuivõrd selline töö ei ole alaealisele sobiv. Kuna tänapäeval enamasti ei arveldata enam sularahas, siis on kaalumisel võimalus see vanuse alampiiri tuua 12. eluaastani.

**Kaubanduskoda toetab alaealiste sularaha käitlemisega seotud töötamise rakenduspraktika muutmist, kuna see suurendab tööandjate paindlikust. Leiame, et kuigi seadus näeb ette teatud miinimumnõuded, siis on igal ettevõtjal võimalus seada see alampiir oma ettevõttesiseselt seaduses sätestatust kõrgemaks. Lisaks on jätkuvalt vaja vanema nõusolekut alaealise tööle asumisel ning kui alaealine ei ole valmis teatud vanuses sularaha kätlema, siis on vanemal õigus keelduda last sellisele tööle laskmast.**

1. **Alkoholiseaduse muutmine**

Alkoholiseaduse § 47 lg 5 kohaselt ei tohi alaealist rakendada töödel, mis on seotud alkoholi käitlemisega, v.a kui on tagatud, et alaealine puutub selle käigus kokku üksnes avamata pakendis alkoholiga. Kaalumisel on variant nimetatud piirang ära kaotada, et edaspidi saaks vähemalt 13-aastast alaealist rakendada tööle, mis on seotud alkoholi käitlemisega (nt alaealine saab klienditeenindajana töötades alkoholi lauda viia).

**Kaubanduskoda toetab üldiselt alaealiste töötamise tingimuste leevendamist, kuid kuna alkoholi käitlemisega seotud vanusepiiri toomine 13. elueani on toonud ettevõtete hulgas vastakuid arvamusi, siis leiame, et alkoholi käitlemisega seotud vanusepiir võiks olla näiteks 16.a mitte 13.a. Samas tasuks ilmselt analüüsida, kas kehtestatud üldreeglist võiks olla rakendatavad siiski erandid. Näiteks on täna keelatud sarnaselt nii olukord, kus alaealine müüks baaris kokteile kui ka see, kus ta on pereettevõttega laadal ja müüb korraga suitsukala ja lahtist koduõlut. Õiguslikult on tegemist sarnaste olukordadega, kuid oma sisult ja mõjult on need selgelt erinevad ja õigustatud oleks ka erineva lähenemine..**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

ireen@koda.ee; +372 604 0072